Απόφαση της Επιτροπής

της 27ης Ιουλίου 2000

για κατάρτιση του καταλόγου των περιοχών τις οποίες αφορά ο στόχος αριθ. 2 των Διαρθρωτικών Ταμείων για την περίοδο 2000 έως 2006 στην Ιταλία

[κοινοποιηθείσα υπό τον αριθμό Ε(2000) 2327]

(Το κείμενο στην ιταλική γλώσσα είναι το μόνο αυθεντικό)

(2000/530/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα Διαρθρωτικά Ταμεία(1), και ιδίως το άρθρο 4 παράγραφος 4 πρώτο εδάφιο,

Μετά από διαβούλευση της συμβουλευτικής επιτροπής για την ανάπτυξη και την ανασυγκρότηση των περιφερειών, της επιτροπής γεωργικών διαρθρώσεων και αγροτικής ανάπτυξης και της επιτροπής διαχείρισης στον τομέα της αλιείας και της υδατοκαλλιέργειας,

Εκτιμώντας τα ακόλουθα:

(1) Στο άρθρο 1 πρώτο εδάφιο σημείο 2 του κανονισμού (ΕΚ) αριθ. 1260/1999 αναφέρεται ότι ο στόχος αριθ. 2 των Διαρθρωτικών Ταμείων αποσκοπεί στη στήριξη της οικονομικής και κοινωνικής ανασυγκρότησης των περιοχών που αντιμετωπίζουν διαρθρωτικές δυσκολίες.

(2) Στο άρθρο 4 παράγραφος 2 πρώτο εδάφιο του κανονισμού (ΕΚ) αριθ. 1260/1999 προβλέπεται ότι η Επιτροπή και τα κράτη μέλη προσπαθούν να διασφαλίσουν ότι η παρέμβαση συγκεντρώνεται πράγματι στις περιοχές της Κοινότητας που πλήττονται βαρύτερα και στο πλέον ενδεδειγμένο γεωγραφικό επίπεδο.

(3) Στην απόφαση 1999/503/ΕΚ της Επιτροπής(2) καθορίζεται, σύμφωνα με το άρθρο 4 παράγραφος 2 του κανονισμού (ΕΚ) αριθ. 1260/1999, ανώτατο όριο πληθυσμού ανά κράτος μέλος στο πλαίσιο του στόχου αριθ. 2 για την περίοδο 2000 έως 2006. Για τη Ιταλία, το εν λόγω ανώτατο όριο ανέρχεται σε 7402000 κατοίκους.

(4) Στό άρθρο 4 παράγραφος 4 του κανονισμού (ΕΚ) αριθ. 1260/1999 ορίζεται ότι, βάσει των προτάσεων των κρατών μελών, η Επιτροπή σε στενή συνεργασία με το ενδιαφερόμενο κράτος μέλος καταρτίζει τον κατάλογο των περιοχών που αφορά ο στόχος αριθ. 2, λαμβάνοντας υπόψη τις εθνικές προτεραιότητες, με την επιφύλαξη της μεταβατικής στήριξης που προβλέπεται στο άρθρο 6 παράγραφος 2 του εν λόγω κανονισμού.

(5) Η παράγραφος 44 εδάφιο µ των πορισμάτων του Ευρωπαϊκού Συμβουλίου του Βερολίνου αναφέρει ότι κατά την εξέταση της επιλεξιμότητας για τον στόχο αριθ. 2, θα δοθεί ιδιαίτερη προσοχή στις περιοχές Abruzzes που είναι γειτονικές των περιφερειών τις οποίες αφορά το στόχος 1. Για το σκοπό αυτό, οι τέσσερις επαρχίες οι οποίες συνιστούν την περιφέρεια Abruzzes εξομοιώθηκαν με περιφέρειες επιπέδου NUTS III, οι οποίες ανταποκρίνονται στα κριτήρια τα οποία αναφέρονται στην παράγραφο 5 ή 6 του άρθρου 4 του κανονισμού (ΕΚ) αριθ. 1260/1999.

(6) Οι ιταλικές αρχές πρότειναν στην Επιτροπή κατ' εφαρμογή του άρθρου 4 παράγραφος 3 του κανονισμού (ΕΚ) αριθ. 1260/1999, ένα νέο πίνακα επιλεξίμων περιοχών, στις 21 Ιουνίου 2000. Ζήτησαν από την Επιτροπή να χρησιμοποιηθούν ορθά στοιχεία, λαμβάνοντας υπόψη την ημερομηνία στην οποία διαβιβάστηκε η εν λόγω πρόταση, για την εφαρμογή στο σύνολο των ιταλικών επαρχιών που δεν καλύπτονται από τον στόχο αριθ. 1, των κριτηρίων που αναφέρονται στις παραγράφους 5 και 6 του άρθρου 4 του κανονισμού (ΕΚ) αριθ. 1260/1999. Η Επιτροπή αποδέχτηκε την αίτηση αυτή, αφού βεβαιώθηκε ότι κανένα κράτος μέλος δεν αντιτίθεται σε αυτό.

(7) Στο άρθρο 4 παράγραφος 11 του κανονισμού (ΕΚ) αριθ. 1260/1999 προβλέπεται ότι ο κατάλογος των επιλέξιμων περιοχών του στόχου αριθ. 2 ισχύει για επτά έτη από την 1η Ιανουαρίου 2000. Ωστόσο, μετά από πρόταση ενός κράτους μέλους, σε περίπτωση σοβαρής κρίσης σε μία περιφέρεια, η Επιτροπή μπορεί να τροποποιήσει τον κατάλογο των περιοχών, κατά τη διάρκεια του έτους 2003, σύμφωνα με τις διατάξεις των παραγράφων 1 έως 10 του εν λόγω άρθρου 4, χωρίς αύξηση της κάλυψης του πληθυσμού στο εσωτερικό κάθε περιφέρειας που αναφέρεται στο άρθρο 13 παράγραφος 2 του εν λόγω κανονισμού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι επιλέξιμες περιοχές του στόχου αριθ. 2 των Διαρθρωτικών Ταμείων στην Ιταλία για την περίοδο, από το 2000 έως το 2006, είναι εκείνες που περιλαμβάνονται στο παράρτημα.

Ο εν λόγω κατάλογος μπορεί να τροποποιηθεί κατά τη διάρκεια του έτους 2003.

Άρθρο 2

Η παρούσα απόφαση απευθύνεται στην Ιταλική Δημοκρατία.

Βρυξέλλες, 27 Ιουλίου 2000.

Για την Επιτροπή

Michel Barnier

Μέλος της Επιτροπής

(1) ΕΕ L 161 της 26.6.1999, σ. 1.

(2) ΕΕ L 194 της 27.7.1999, σ. 58.

ΠΑΡΑΡΤΗΜΑ

ΚΑΤΑΛΟΓΟΣ ΤΩΝ ΕΠΙΛΕΞΙΜΩΝ ΠΕΡΙΟΧΩΝ ΤΟΥ ΣΤΟΧΟΥ ΑΡΙΘ. 2 ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ, ΣΤΗΝ ΙΤΑΛΙΑ

Περίοδος 2000-2006

>ΘΕΣΗ ΠΙΝΑΚΑ>